‘Mes de la mirada’ per als séniors Catarroja
27 febr. 2024

Catarroja, 27 de febrer de 2024. La regidoria de Persones Majors de Catarroja ha preparat una programació per a març titulada 'El mes de la mirada', en el qual la fotografia, la tècnica i l'expressió prendran forma en un taller impartit per Jorge Alamar, tots els dilluns de mes de 10 a 12 hores. La mirada és la tercera especialització que s'aborda en el programa ‘Activa’t sènior’ després del 'Mes de la intel·ligència artificial' al gener, i el 'Mes de la paraula' al febrer.

«Activa’t sènior és una programació anual especialitzada en diferents temàtiques que des de la regidoria de Persones Majors hem preparat per a cobrir els interessos expressats per les persones usuàries, a més d'aportar informació, oci, consells i activitats esportives en opcions de cultura, esport i salut dirigides al públic sènior», explica el vicealcalde i responsable de Persones Majors, Jesús Monzó.

Dins de les activitats mensuals també s'inclou la visita a l’Exposició del Ninot de València, el dimarts 12 de març amb inscripció prèvia. El dijous 14 de març, es farà un curs de 'Salut psicoemocional' per a possibilitar unes relacions personals més enriquidores i satisfactòries, a càrrec de Rosa Martínez; i el dijous 21, de 10.00 a 12.00 hores, es parlarà del testament vital, amb Mª de Mar Madrid.

També s'ha programat un taller de tecnologia i xarxes, a càrrec de la UPCCA, per a descobrir com utilitzar l'aplicació Instagram en el mòbil i les seues principals funcions, en una sessió de 10.00 a 12.00 hores, el dijous 28 de març. A la vesprada se celebrarà un cinefòrum de la mà de Ramón Alfonso, amb la projecció de dos curts de la nouvelle vague i un migmetratge de 1966.

Finalment, es continuarà amb les activitats anuals de zumba, musicoteràpia i ball sènior. Les caminades seran els dimecres, a les 10.15 hores, amb eixida des de Serveis Socials, en l'avinguda de Jaume I, número 20.